
Text rozhodnutia
Súd: Krajský súd Trnava Spisová značka: 11Co/77/2010 Identifikačné číslo súdneho spisu: 2205202009 Dátum vydania rozhodnutia: 28. 03. 2012 Meno a priezvisko sudcu, VSÚ: JUDr. Silvia Hýbelová ECLI: ECLI:SK:KSTT:2012:2205202009.3 Uznesenie Krajský súd v Trnave v senáte zloženom z predsedníčky senátu JUDr. Silvie Hýbelovej a sudcov Mgr. Fedora Benku a Mgr. Jozefa Mačeja, v právnej veci navrhovateľa: 1. W. U., nar. XX.XX.XXXX, bytom F., W. č. XX, 2. L. U., nar. XX.XX.XXXX, bytom F., W. č. XX, obaja zastúpení: JUDr. Miroslav Kučera, advokát, AK so sídlom Bratislava, Krajinská č. 30, proti odporcovi: Stavebné bytové družstvo v Šamoríne, Kováčska č. 40, Šamorín, IČO: 00 589 527, zastúpený splnomocneným zástupcom: JUDr. Jaroslav Kováč, bytom Zvolen, Lihoveckého č. 1855/4, o určenie neplatnosti uznesenia, o zaplatenie sumy 578,82 Eur s prísl., o odvolaniach účastníkov proti rozsudku Okresného súdu Dunajská Streda zo dňa 12.05.2010, č. k. 10C/36/2005-711, takto r o z h o d o l : Odvolací súd napadnutý rozsudok súdu prvého stupňa vo veci samej p o t v r d z u j e a v časti trov konania mení tak, že navrhovatelia v 1. a 2. rade sú povinní spoločne a nerozdielne zaplatiť odporcovi náhradu trov prvostupňového konania vo výške 614,15 eur titulom trov právneho zastúpenia a 132,78 eur titulom preddavku na trovy dôkazu do troch dní od právoplatnosti tohto rozhodnutia. Odporcovi sa náhrada trov odvolacieho konania nepriznáva. o d ô v o d n e n i e : Súd prvého stupňa rozsudkom napadnutým odvolaním zamietol návrh navrhovateľov v 1. a 2. rade, ktorým sa domáhali od odporcu zaplatenia sumy 578,82 Eur s prísl., zaviazal navrhovateľov v 1. a 2. rade zaplatiť odporcovi náhradu trov konania vo výške 614,15 Eur do 3 dní od právoplatnosti rozsudku. Svoje rozhodnutie právne odôvodnil ustanoveniami § 451 ods. 1 Obč. z., § 100 ods. 1, § 107 ods. 1 Obč. z.. Vecne svoje rozhodnutie odôvodnil tým, že uplatnenou pohľadávkou navrhovatelia o zaplatenie sumy 578,82 Eur s prísl. sa domáhali od odporcu vydania bezdôvodného obohatenia. Z obsahu spisu vyplýva, že navrhovatelia zaplatenie tejto čiastky prvý krát uplatnili na súde dňa 27.10.2006. Vydania tohto bezdôvodného obohatenia sa navrhovatelia domáhali od odporcu na základe záverov znaleckého dokazovania - znaleckého posudku vypracovaného znalcom Ing. K.. Znalec v závere svojho posudku konštatoval, že odporca navrhovateľom nesprávne účtoval náklady na teplo za kalendárne roky 2001 a 2002, následkom čoho vznikol vykázaný rozdiel 17.437,66 Sk (578,82 Eur). Súd prvého stupňa tieto závery znaleckého posudku neprijal a pri svojom rozhodovaní vychádzal z kontrolného znaleckého posudku znalca Ing. F.. Z podania navrhovateľov vyplýva, že vyúčtovanie za rok 2001 im bolo doručené dňa 28.05.2002 a vyúčtovanie za rok 2002 im bolo doručené v máji 2003. Týmto dňom sa navrhovatelia dozvedeli, že odporca sa na ich úkor bezdôvodne obohatil. Dvojročná subjektívna premlčacia lehota na uplatnenie nároku na vydanie bezdôvodného obohatenia preto u navrhovateľov uplynula 28.05.2004 a 31.05.2005. Navrhovatelia však nárok na vydanie bezdôvodného obohatenia voči odporcovi uplatnili až v priebehu súdneho konania a to podaním dňa 27.10.2006. Nárok uplatnený navrhovateľmi na vydanie bezdôvodného obohatenia pozostáva podľa ich tvrdenia z nesprávneho vyúčtovania tepla za kalendárne roky 2001 a 2002. Z kontrolného znaleckého posudku Ing. F. vyplýva, že odporca nesprávne účtoval navrhovateľom čiastku 1.955,60 Sk, ako to vyplýva zo záverov tohto znaleckého posudku. Odporca však predložil súdu dôkaz o tom, že vyúčtovaním Ista zo dňa 14.06.2002 bol odporcom vykonaný dobropis vo vyúčtovaní za rok 2002, na ktorý rozdiel poukázal kontrolný znalec Ing. F. v závere svojho znaleckého posudku. Nesprávnosť vyúčtovania sa týka kalendárnych rokov 2001, 2002. Dvojročná premlčacia lehota na vydanie bezdôvodného obohatenia navrhovateľom pri uplatnení tohto nároku uplynula dňa 28.05.2004 a 31.05.2005. Keďže navrhovatelia tento ich nárok uplatnili na súde až 27.10.2006, súd prvého stupňa uzatvoril, že nárok na vydanie bezdôvodného obohatenia bol navrhovateľmi uplatnený po uplynutí dvojročnej subjektívnej premlčacej lehoty a vzhľadom na vznesenú námietku premlčania odporcom súd bol toho názoru, že tento nárok navrhovateľmi je premlčaný a preto ich návrh na vydanie bezdôvodného obohatenia v čiastke 578,82 Eur s prísl. v celom rozsahu zamietol. O náhrade trov konania súd rozhodol podľa § 142 ods. 1 a § 149 ods. 1 O. s. p. a v konaní úspešnému odporcovi priznal náhradu trov konania spojených s právnym zastupovaním JUDr. Tibora Szákala a to vo výške 614,15 Eur. Proti tomuto rozsudku súdu prvého stupňa v zákonom určenej lehote podali odvolanie navrhovatelia v 1. a 2. rade a žiadali napadnutý rozsudok súdu prvého stupňa zmeniť tak, že odporca je povinný zaplatiť navrhovateľom v 1. a 2. rade sumu 17.437,60 Sk s ročným úrokom s omeškania vo výške 13 % z dlžnej sumy od 03.12.2005 do zaplatenia a nahradiť trovy konania. Vo svojom odvolaní uviedli, že súd prvého stupňa chybne skonštatoval premlčanie nimi uplatneného nároku a to z dôvodu, že svoje právo uplatnili v zákonnej lehote a to podaním návrhu zo dňa 16.06.2003. V tomto návrhu žiadali okrem vyslovenia neplatnosti uznesenia odporcu č. 22/2002 aj nárok na vrátenie bezdôvodného obohatenia a to formou opravy vyúčtovania, keď žiadali, aby odporca bol povinný opraviť vyúčtovanie navrhovateľov za roky 2001 a 2002 a to v súlade so zmluvou o výkone správy bytu. Inú formuláciu vtedy nemohli v návrhu použiť, nakoľko vyúčtovanie tepla v byte za spomínané roky bolo vykonané podľa predmetného uznesenia odporcu. Keďže presnú sumu bezdôvodného obohatenia ešte nevedeli vyčísliť, nemohli ju v návrhu uviesť. Až po vyhotovení znaleckého posudku súdnym znalcom Ing. K., v ktorom bola suma vyčíslená, mohli následne doplniť petit ich návrhu a to dňa 27.10.2006, čo znamená, že išlo v tomto prípade len o doplnenie ich pôvodného nároku. Tvrdenie odporcu a konštatovanie súdu prvého stupňa o premlčaní ich nároku nemá žiadnu právnu relevanciu. Aj súd prvého stupňa vo svojom odôvodnení konštatuje uplynutie subjektívnej premlčacej lehoty dňom 28.05.2004 a 31.05.2005, čo je zjavne až po podaní návrhu zo dňa 16.06.2003. Z uvedeného vyplýva, že nárok na vydanie bezdôvodného obohatenia bol uplatnený z ich strany na súde dňa 16.06.2003 a nie 27.10.2006, ako to uvádza súd prvého stupňa. Podľa rozhodnutia Krajského súdu v Trnave zo dňa 16.06.2009 sporným uznesením odporcu nie sú viazaní, čo znamená, že prvostupňový súd mal vo veci konať a nariadiť odporcovi vykonať opravu vyúčtovania tepla v ich byte za roky 2001 a 2002 a to v súlade so zmluvou o výkone správy, resp. zaviazať odporcu na vydanie bezdôvodného obohatenia v sume vyčíslenej súdnym znalcom z odboru energetiky Ing. K.. Súd prvého stupňa pri svojom rozhodovaní prihliadal len na závery kontrolného znaleckého posudku Ing. F., avšak nebral do úvahy závery znalca Ing. K., ktorý ako energetik sa dopodrobna zaoberal výpočtom spotreby tepla v ich byte. Ďalej navrhovatelia vo svojom odvolaní uviedli, že súd prvého stupňa pochybil ak vo svojom rozhodovaní o priznaní trov konania zaviazal uhradiť trovy konania odporcovi. Proti tomuto rozsudku súdu prvého stupňa v zákonom určenej lehote podal odvolanie voči výroku o náhrade trov konania aj odporca a žiadal, aby súd zmenil rozsudok v tejto časti tak, že zaviaže navrhovateľov v 1. a 2. rade spoločne a nerozdielne zaplatiť odporcovi náhradu trov konania vo výške 1.470,22 eur. Uviedol, že odporca bol v konaní zastúpený aj splnomocneným zástupcom, ktorý si uplatnil náklady na pohonné hmoty a ušlý zárobok riaditeľa družstva. Splnomocnený zástupca odporcu sa do miesta sídla súdu dostal prostredníctvom motorového vozidla a preto si odporca uplatňuje náhradu za zaplatené pohonné hmoty a to vo výške 363,12 Eur a náhradu mzdy riaditeľa družstva pri účasti na pojednávaniach vo výške 360,17 Eur. Odporca bol v tomto konaní úspešný a preto si uplatňuje aj náhradu za ním zaplatenú zálohu na vypracovanie znaleckého posudku vo výške 132,78 Eur. K odvolaniu navrhovateľov zaslal vyjadrenie odporca, v ktorom uviedol, že odvolanie navrhovateľov nie je dôvodné a žiada odvolací súd, aby výrok rozsudku súdu prvého stupňa vo veci samej ako vecne správny potvrdil a aby uložil navrhovateľom povinnosť zaplatiť odporcovi náhradu trov konania. Navrhovatelia vo svojich vyjadreniach uviedli, že dňa 28.05.2002 a dňa 31.05.2003 sa dozvedeli, že sa odporca na ich úkor bezdôvodne obohatil a preto dvojročná subjektívna premlčacia doba na uplatnenie ich nároku na vydanie bezdôvodného obohatenia uplynula dňom 28.05.2004 a 31.05.2005, pričom trojročná objektívna premlčacia doba na uplatnenie ich práva skončila dňom 28.05.2005 a 31.05.2006 a to v zmysle ustanovenia § 107 ods. 2 Obč. z.. Zo strany odporcu bola dôvodne vznesená námietka premlčania ich uplatneného nároku, nakoľko navrhovatelia si uplatnili svoj nárok o zaplatenie sumy 578,82 Eur s prísl. až po uplynutí ako subjektívnej tak aj objektívnej lehoty v zmysle § 100 ods. 1 a § 107 ods. 1,2 Obč. z. a preto súd prvého stupňa správne návrh navrhovateľov v celom rozsahu z dôvodu dôvodne vznesenej námietky premlčania zamietol. Krajský súd v Trnave ako súd odvolací (§ 10 ods. 1 O. s. p.) po zistení, že odvolanie podala včas oprávnená osoba - účastník konania (§ 201 a § 204 ods. 1 O. s. p.) proti rozhodnutiu, proti ktorému je tento opravný prostriedok prípustný (§ 201 a § 202 O. s. p.) postupom bez nariadenia ústneho odvolacieho pojednávania (§ 214 ods. 2 O. s. p.) preskúmal napadnutý rozsudok, ako aj konanie mu predchádzajúce v medziach daných rozsahom a dôvodmi odvolania (§ 212 ods. 1 O. s. p.) a dospel k záveru, že odvolanie navrhovateľov nie je dôvodné, pretože napadnutý rozsudok vo veci samej je vecne správny. Predmetom konania vedeného na súde prvého stupňa pod sp. zn. 10C/36/2005 je určenie povinnosti odporcovi zaplatiť navrhovateľom v 1. a 2. rade sumu 578,82 Eur s prísl. titulom bezdôvodného obohatenia. Predmetom odvolacieho konania je posúdenie správnosti postupu a rozhodnutia súdu prvého stupňa, ktorým bol návrh navrhovateľov v celom rozsahu zamietnutý. Odvolací súd po preskúmaní napadnutého rozsudku, ako aj celého obsahu spisového materiálu dospel k záveru, že súd prvého stupňa zistil skutkový stav v rozsahu potrebnom pre vyhlásenie rozsudku na základe vykonaných dôkazov dospel k správnym skutkovým zisteniam a vec i správne právne posúdil. Odvolací súd sa v celom rozsahu stotožnil so skutkovými zisteniami a právnymi závermi súdu prvého stupňa obsiahnutými v odôvodnení napadnutého rozsudku a v podrobnostiach na ne odkazuje (§ 219 ods. 2 O. s. p.). Podľa § 451 ods.1,2 Občianskeho zákonníka, kto sa na úkor iného bezdôvodne obohatí, musí obohatenie vydať. Obohatením je majetkový prospech získaný plnením bez právneho dôvodu, plnením z neplatného právneho úkonu alebo plnením z právneho dôvodu, ktorý odpadol, ako aj majetkový prospech získaný z nepoctivých zdrojov. Bezdôvodné obohatenie je v ustanovení § 451 ods.1 Občianskeho zákonníka konštruované ako záväzkový vzťah (veľmi podobný zodpovednostnému vzťahu) medzi tým, kto sa na úkor iného obohatil, a tým na úkor koho sa niekto obohatil. Dôvodom vzniku záväzku je získanie bezdôvodného obohatenia na úkor iného. Predpokladom zodpovednosti za získaný majetkový prospech, ktorý sa musí vydať, je objektívne vzniknutý stav obohatenia (presun majetkových hodnôt), ku ktorému došlo spôsobom, ktorý právny poriadok neuznáva. Z uvedeného vyplýva, že ku vzniku osobitného záväzkového právneho vzťahu z bezdôvodného obohatenia sa na strane obohateného nevyžaduje ani existencia zavinenia (či vo forme úmyslu alebo nedbanlivosti), ani existencia protiprávneho úkonu, ale ani to, či sám o získaní bezdôvodného obohatenia vedel či nevedel. Stačí, že k obohateniu došlo bez právom uznaného dôvodu. Nie je ani rozhodujúce, či plnenie spočívalo v peňažnom plnení či v inom vecnom plnení, resp. vo vykonaní určitých prác. Aktívna legitimácia pre uplatnenie práva zo zodpovednosti za bezdôvodné obohatenie vyplýva z ustanovenia § 456 OZ. Toto ustanovenie určuje subjekt, ktorý je v rámci právneho vzťahu zo zodpovednosti za bezdôvodné obohatenie postihnutým, a preto oprávneným veriteľom. Je ním ten, v koho majetkovej sfére došlo k strate majetkových hodnôt, ktoré možno vyjadriť v peniazoch. Podľa ustanovenia § 101 Občianskeho zákonníka, pokiaľ nie je v ďalších ustanoveniach uvedené inak, premlčacia doba je trojročná a plynie odo dňa, keď sa právo mohlo vykonať po prvý raz. Podľa ustanovenia § 107 ods.1 Občianskeho zákonníka, právo na vydanie plnenia z bezdôvodného obohatenia sa premlčí za dva roky odo dňa, keď sa oprávnený dozvie, že došlo k bezdôvodnému obohateniu a kto sa na jeho úkor obohatil. Podľa ods.2 najneskôr sa právo na vydanie plnenia z bezdôvodného obohatenia premlčí za tri roky, a ak ide o úmyselné bezdôvodné obohatenie, za desať rokov odo dňa, keď k nemu došlo. Ustanovenie § 101 Občianskeho zákonníka upravuje všeobecnú dĺžku premlčacej doby, ktorá platí vo všetkých prípadoch, keď zákon pre jednotlivé práva neráta s osobitnou premlčacou dobou. Všeobecná premlčacia doba je ustanovená v dĺžke troch rokov. Vzhľadom na kogentný charakter ustanovení § 101 až 110 treba usúdiť, že zákonnú premlčaciu dobu nemožno jednostranne, ale ani dohodou medzi účastníkmi občianskoprávneho vzťahu predĺžiť ani skrátiť. Námietky premlčania sa nemožno ani vopred vzdať (§ 574 ods. 2). Preto dohody, podľa ktorých by si subjekty týchto vzťahov dohodli dlhšiu alebo kratšiu premlčaciu dobu, než je zákonom ustanovená premlčacia doba, alebo by menili právne účinky premlčania alebo začiatok plynutia premlčacej doby ustanovený zákonom, alebo ktorou by sa dlžník vopred zaviazal, že neuplatní námietku premlčania, by boli vzhľadom na existujúcu úpravu neplatné (§ 39). Z praktického hľadiska účinky predĺženia premlčacej doby má len uznanie záväzku dlžníkom podľa § 110 Občianskeho zákonníka. Všeobecná premlčacia doba plynie odo dňa, keď sa právo mohlo - objektívne posudzované - vykonať (uplatniť) po prvý raz. Týmto dňom je zásadne deň, keď právo bolo možné odôvodnene vykonať podaním návrhu na súde, teda keď je actio nata. Preto nie je rozhodujúce, z akého dôvodu, t.j. či subjektívneho alebo objektívneho, tak oprávnený subjekt neurobil. Actio nata nastáva vo väčšine prípadov splatnosťou (zročnosťou) dlhu, t.j. dňom, keď mal dlžník prvýkrát splniť dlh, resp. začať s jeho plnením. Splatnosť môže byť určená dohodou, právnym predpisom alebo rozhodnutím príslušného orgánu. Podľa § 120 ods. 1 O.s.p., účastníci sú povinní označiť dôkazy na preukázanie svojich tvrdení. Súd rozhodne, ktoré z označených dôkazov vykoná. Súd môže výnimočne vykonať aj iné dôkazy, ako navrhujú účastníci, ak je ich vykonanie nevyhnutné pre rozhodnutie vo veci. Účastníci konania majú procesnú dôkaznú povinnosť, t.j. povinnosť uviesť dôkaz na preukázanie tvrdených skutočností. Súd môže výnimočne vykonať aj iné dôkazy, ako navrhujú účastníci, ak je ich vykonanie nevyhnuté pre rozhodnutie vo veci (§ 120 ods. 1 O.s.p.). Každého z účastníkov teda zaťažuje dôkazné bremeno preukázania svojich tvrdení pod následkom neunesenia dôkazného bremena. Navrhovanie dôkazov má priamu spojitosť s povinnosťou tvrdenia (§ 79 ods. 1 a § 101 ods. 1). Dôkaznú povinnosť môže účastník plniť od začiatku konania v žalobe, vo vyjadrení k nej, mimo týchto procesných úkonov, v rámci prípravy pojednávania, pri odročovaní pojednávaní. Povinnosť označiť dôkazy sa vzťahuje na všetky tvrdenia, ktoré sa uviedli v návrhu a vo vyjadrení odporcu. Cieľom dôkaznej povinnosti je unesenie dôkazného bremena v rozsahu, v ktorom dôkazné bremeno spočíva na účastníkovi konania, bez ohľadu na jeho procesné postavenie. Nesplnenie dôkaznej povinnosti prináša so sebou také rozhodnutie súdu, ktoré vychádza zo skutkového základu, zisteného z dôkazov navrhnutých účastníkom v opačnom procesnom postavení než je účastník, ktorý nesplnil alebo nedostatočne splnil svoju dôkaznú povinnosť. Splnenie dôkaznej povinnosti neznamená automaticky unesenie dôkazného bremena. Dôkazným bremenom (v spojitosti s dôkaznou povinnosťou) rozumieme zodpovednosť účastníka za výsledok konania, ktorý závisí od zistení z navrhnutých a vykonaných dôkazov. V sporovom konaní platí dispozičná a prejednacia zásada. Účastníci (na oboch procesných stranách) sú v ňom povinní prispieť k tomu, aby sa dosiahol účel konania najmä tým, že pravdivo a úplne opíšu všetky potrebné skutočnosti a označia dôkazné prostriedky (viď § 101 ods. 1 O.s.p.). Súd ale nie je viazaný návrhmi účastníkov na vykonanie dokazovania a nemusí vykonať všetky navrhované dôkazy. Posúdenie návrhov na vykonanie dokazovania a rozhodnutie, ktoré z nich budú v rámci dokazovania vykonané, je vždy vecou súdu (viď § 120 ods. 1 O.s.p.) a nie účastníkov konania. Z obsahu spisu mal odvolací súd preukázané, že navrhovatelia v 1. a 2. rade sú manželia a vlastníci trojizbového bytu na W. ul. č. XX na piatom poschodí č. dverí XX v F., zapísaného na LV č. XXXX pre KÚ F.. Dňa 03.04.2000 navrhovatelia uzavreli s odporcom ako správcom zmluvu o výkone správy. Navrhovatelia v 1. a 2. rade sa podaným návrhom zo dňa 12.06.2003 (doručený súdu dňa 16.06.2003) domáhali určenia, že Uznesenie predstavenstva Stavebného bytového družstva v Šamoríne pod č. 22/2002 zo dňa 27.03.2002 je neplatné a nezákonné a taktiež žiadali, aby odporca bol povinný do 15 dní odo dňa právoplatnosti tohto rozsudku vykonať opravu vyúčtovania spotreby tepla navrhovateľom za trojizbový byt na W. ul. č. XX za rok 2001 a 2002 a to v súlade so Zmluvou o výkone správy uzavretej dňa 03.04.2000 medzi navrhovateľmi a stavebným bytovým družstvom v Šamoríne a so stanoviskom kontrolnej komisie SBD. Podaním zo dňa 26.10.2006, doručeným Okresnému súdu Dunajská Streda dňa 27.10.2006, žiadali o upresnenie a doplnenie petitu návrhu tak, že súd určí, že Uznesenie predstavenstva Stavebného bytového družstva v Šamoríne č. 22/2002 zo dňa 23.03.2002 je neplatné a zaviaže odporcu zaplatiť navrhovateľom sumu 17.437,60 Sk s ročným úrokom z omeškania vo výške 13 % ročne z dlžnej sumy od 01.01.2003 do zaplatenia. Uznesením zo dňa 06.11.2006 č. k. 10C/36/2005-322, súd prvého stupňa túto zmenu petitu návrhu pripustil. Súd prvého stupňa v prejednávanej veci z dôvodu namietania nezákonnosti a neplatnosti uznesenia predstavenstva SBD o rozúčtovanie tepla v ich byte vykonal znalecké dokazovanie a to znalcom Ing. B. K., ktorý v znaleckom posudku skonštatoval, že vyúčtovanie nákladov za dodávku tepla pre vykurovanie bytu č. XX, bolo odporcom vyhotovené nesprávne s tým, že spôsob uplatňovaný SBD Šamorín, podľa Uznesenia č. 22/2002 je technicky a účtovne neakceptovateľný. Znalec uviedol, že za obdobie od 01.01.2001 do 31.12.2002 uplatnil odporca voči navrhovateľom sumu 17.437,66 Sk neoprávnene. Súd vykonal aj kontrolné znalecké dokazovanie, kde znalec Ing. L. F. vo svojom znaleckom posudku uviedol, že navrhovatelia nesúhlasili s hydraulickým vyregulovaním rozvodov v dome a osadením termostatických ventilov na vykurovacie telesá v ich dome, neumožnili vstup do ich bytu montážnym pracovníkom za týmto účelom. Termostatizácia a hydraulické vyregulovanie bolo ukončené dňa 26.03.2001. Z 54 bytov sprístupnilo svoje byty len 42 vlastníkov. Vzhľadom k tomu, že pri rozpočítaní nákladov na vykurovanie neboli v danom roku 2001/2002 vydané žiadne záväzné predpisy, postupoval odporca metodicky, podľa dovtedy platných predpisov a to v zmysle smernice MF SR pre určenie podmienok dodávok a cien tepelnej energie, uvedenej v prílohe č. 4 cenového výmeru MF SR č. R-1/1996. V závere svojho kontrolného znaleckého posudku uviedol, že v roku 2001 bolo rozúčtovanie nákladov na teplo pre navrhovateľov metodicky správne. Nebola však matematicky správne vypočítaná čiastka spotrebnej zložky s tým, že nedoplatok za rok 2001 mal byť vyčíslený na sumu 1.531,40 Sk a nie na sumu 3.487 Sk. V roku 2002 bolo rozúčtovanie nákladov na teplo pre navrhovateľov správne. Súd prvého stupňa rozsudkom zo dňa 04.06.2008, č. k. 10C/36/2005-500, zaviazal odporcu zaplatiť navrhovateľom v 1. a 2. rade sumu 1.955,60 Sk s ročným úrokom z omeškania vo výške 13 % z dlžnej sumy od 01.01.2003 do zaplatenia, do 3 dní od právoplatnosti tohto rozsudku, keď vo zvyšku súd návrh zamietol. Navrhovateľov v 1. a 2. rade zaviazal spoločne a nerozdielne zaplatiť na trovách znaleckého dokazovania Okresnému súdu Dunajská Streda sumu 17.283,- Sk do 3 dní od právoplatnosti rozsudku. Odporcovi náhradu trov konania nepriznal. Na odvolanie odporcu a navrhovateľov v 1. a 2. rade, Krajský súd v Trnave ako odvolací súd rozsudkom zo dňa 16.06.2009 č. k. 9Co/253/2008-627 napadnutý rozsudok súdu prvého stupňa v zamietajúcej časti určenia neplatnosti uznesenia predstavenstva Stavebného bytového družstva Šamorín č. 22/2002 zo dňa 27.03.2002 potvrdil a vo zvyšku zrušil a vec vrátil na ďalšie konanie. Okrem iného vo svojom rozhodnutí uviedol, že v časti, ktorou sa navrhovatelia domáhali určenia neplatnosti uznesenia predstavenstva SBD Šamorín pod č. 22/2002 zo dňa 27.03.2002 sa odvolací súd stotožňuje so skutkovými zisteniami a právnymi závermi súdu prvého stupňa a má za to, že v zmysle ustanovenia § 80 písm. c) O. s. p. nie je daný naliehavý právny záujem na určenie neplatnosti tohto uznesenia a to z dôvodu, že navrhovatelia zároveň žalujú odporcu aj o plnenie, v rámci ktorého rozhodovania súd ako predbežnú otázku si vyrieši platnosť, alebo neplatnosť predmetného uznesenia. Ohľadne zvyšnej časti návrhu a to o zaplatenie sumy 17.437,60 Sk, odvolací súd dospel k záveru, že v tejto časti je rozsudok súdu prvého stupňa nepreskúmateľný, v dôsledku čoho nie je možné posúdiť jeho vecnú správnosť. Navrhovatelia žalujú odporcu o zaplatenie tejto sumy titulom vydania bezdôvodného obohatenia a odporca namietal premlčanie nároku navrhovateľov. Pre posúdenie premlčania je potrebné zistiť, kedy pohľadávka vznikla a kedy bola navrhovateľmi zaplatená. Z výpovede účastníkov však doposiaľ nevyplynul konkrétny termín, ku ktorému by bola žalovaná pohľadávka uhradená, obe strany sa zhodli na tom, že pohľadávka predstavujúca pravdepodobne nedoplatok uhradená bola a to pravdepodobne spôsobom zaplatených zvýšených zálohových platieb. Bude preto potrebné, aby navrhovatelia vyšpecifikovali svoj nárok, spôsob vzniku a výšku, aby následne odporca mohol preukázať, kedy došlo k zaplateniu a akej konkrétnej sumy. Správnym bol postup súdu prvého stupňa, keď dospel na základe vykonaného dokazovania k záveru, že návrh navrhovateľov v 1. a 2. rade na zaplatenie žalovanej istiny 578,82 eur titulom bezdôvodného obohatenia nie je dôvodný. Súd prvého stupňa správne ustálil, že navrhovatelia sa domáhajú zaplatenia tejto istiny na tom skutkovom základe, že odporca im nesprávne účtoval skutočné náklady na teplo za kalendárne roky 2001, 2002 a suma 578,82 eur (17.437,66 Sk) vznikla ako rozdiel medzi skutočnými nákladmi vypočítanými zo strany odporcu - 43.323,71 Sk a skutočnými nákladmi vo výške 25.886,05 Sk vypočítanými znalcom Ing. K.. Ako dôkaz existencie tohto bezdôvodného obohatenia označili znalecký posudok Ing. B. K. zo dňa 30.08.2006 vypracovaný v súdnom konaní keď uviedli, že sumu 578,82 eur odporcovi zaplatili v zálohových platbách za roky 2003 - 2005, keď proces splácania tejto pohľadávky začal už v roku 2001 zadržaním preplatku vo výške 1899,66 Sk a v roku 2002 vo výške 1725,- Sk. Dôvodnosť nároku navrhovateľa predpokladá preukázanie existencie majetkového prospechu odporcu spočívajúceho v plnení navrhovateľov - zaplatenie sumy 17.437,66 Sk bez zákonného nároku a preukázanie tak nesprávnosti vyúčtovania skutočných nákladov spojených s užívaním bytu v časti nákladov na teplo za roky 2001,2002zo strany odporcu. Odvolací súd v tejto súvislosti konštatuje, že navrhovatelia v prejednávanej veci neuniesli dôkazne bremeno svojho tvrdenia o vzniku bezdôvodného obohatenia na strane odporcu vo výške 578,82 eur, nakoľko súdu nepredložili žiaden relevantný dôkaz o existencii tohto právneho nároku a taktiež, žeby k takémuto majetkovému prospech na strane odporcu na základe nimi popísaného plnenia došlo. Odvolací súd, rovnako ako súd prvého stupňa, sa nemohol v tomto konaní oprieť o výpočet skutočných nákladov na teplo za roky 2001, 2002 uvedený v znaleckom posudku Ing. B. K., nakoľko tak ako to znalec v závere tohto posudku uvádza ( čl. III. bod 6 ZP), ide len o orientačný výpočet a odvolací súd taktiež konštatuje, že ide o nepreskúmateľný výpočet, z ktorého nevyplýva z akých konkrétnych veličín pri svojom výpočte znalec vychádza a na základe akého konkrétneho výpočtu sa znalec dopracoval ku konečnému výsledku skutočných nákladov na teplo. Znalecký posudok tak nezodpovedá ust. § 17 ods. 4 zák.č. 382/2004 Z.z. v znení neskorších predpisov, podľa ktorého celková skladba znaleckého posudku musí umožniť preskúmať jeho obsah a overiť odôvodnenosť postupov. Keďže navrhovatelia v konaní nepredložili resp. neoznačili žiaden iný dôkaz o tom, žeby odporcovi na skutočných nákladoch za teplo v rokoch 2001, 2002 zaplatili o sumu 578,82 eur viac ako správne mali a teda že ich skutočné náklady sú o túto sumu nižšie, neuniesli tak dôkazne bremeno svojho tvrdenia, že sa odporca o túto sumu bezdôvodne obohatil. Odvolací súd pritom poukazuje aj na závery znaleckého posudku Ing. L. F., ktorý tento výpočet nepotvrdil a ktorý naopak zhodnotil správnosť odporcovho rozúčtovania nákladov na teplo, s konštatovaním že v roku 2001 bolo rozúčtovanie nákladov na teplo pre navrhovateľov metodicky správne avšak nebola matematicky správne vypočítaná čiastka spotrebnej zložky a to v neprospech navrhovateľov vo výške 1.955,60 Sk a v roku 2002 bolo rozúčtovanie nákladov na teplo pre navrhovateľov správne. V tejto súvislosti musí odvolací súd konštatovať, že aj keby vychádzal z predpokladu správnosti znaleckého posudku Ing. K. a dôvodnosti nároku navrhovateľov do výšky 1955,60 Sk na základe znaleckého posudku Ing. F., návrh navrhovateľov by musel byť z dôvodu odporcovej relevantne vznesenej námietky premlčania zamietnutý rovnako ako ho zamietol súd prvého stupňa. Doručením vyúčtovania úhrad za plnenia poskytované s užívaním bytu za roky 2001, 2002 ( zúčtovanie uhradených záloh so skutočnými nákladmi spojenými s užívaním bytu) sa navrhovatelia prvý raz dozvedeli o skutočných nákladoch za teplo, ktoré im vyčíslil odporca a od ktorého momentu im začala v zmysle ust. § 107 ods.1 Občianskeho zákonníka plynúť 2- ročná subjektívna resp. 3- ročná objektívna lehota na prípadné uplatnenie si nároku na vydanie bezdôvodného obohatenia spočívajúceho v zaplatení väčšej sumy na zálohových platbách za roky 2001, 2002 ako boli ich skutočné náklady na byt, resp. skutočné náklady na teplo za tieto roky. Z vykonaného dokazovania vyplýva, že vyúčtovanie za rok 2001 bolo navrhovateľom doručené 28.5.2002 a za rok 2002 v máji 2003 ( v tomto prípade súd vychádzal z dátumu 31.5.2003). Na základe uvedeného, by tak dvojročná subjektívna premlčacia doba na uplatnenie ich nároku na vydanie bezdôvodného obohatenia uplynula dňom 28.05.2004 a dňom 31.05.2005, pričom trojročná objektívna premlčacia doba by na uplatnenie ich práva skončila dňom 28.05.2005 a 31.05.2006. Navrhovatelia však svoj nárok voči odporcovi na vydanie bezdôvodného obohatenia uplatnili na súde až v priebehu konania a to podaním zo dňa 26.10.2006, doručeným súdu dňa 27.10.2006 t.j. po uplynutí premlčacej doby v zmysle § 107 ods.1 Občianskeho zákonníka. V tejto súvislosti odvolací súd konštatuje, že neobstojí odvolacia námietka navrhovateľov, že zaplatenia predmetného bezdôvodného obohatenia sa domáhali už návrhom zo dňa 16.6.2003 a to v časti, ktorou sa pôvodne domáhali opravy vyúčtovania za roky 2001,2002 s tým, že v tejto časti návrh len neskôr upresnili, pretože ide o dva rozdielne hmotnoprávne nároky a v danom prípade súd prvého stupňa správne posúdil podanie navrhovateľov zo dňa 26.10.2006 ako návrh na pripustenie zmeny návrhu podľa § 95 ods. 1 O.s.p. a zmenu návrhu pripustil. Je potrebné si však uvedomiť, že hmotnoprávne účinky zmeneného návrhu (týmto spôsobom novouplatneného nároku) nastávajú dňom, kedy súdu došla táto zmena. Plynutie premlčacej doby ohľadne takto uplatneného práva prestáva plynúť týmto dňom a nie dňom, kedy bolo začaté konanie o pôvodnom návrhu. Pokiaľ súd prvého stupňa návrh z uvedených dôvodov zamietol, rozhodol vecne správne, a preto odvolací súd napadnutý rozsudok súdu prvého stupňa podľa § 219 ods. 1 O.s.p. potvrdil. Súd prvého stupňa síce správne podľa § 142 ods. 1 O.s.p. rozhodol o náhrade trov konania a vo veci úspešnému odporcovi priznal náhradu účelne vynaložených trov spočívajúcich v trovách právneho zastúpenia JUDr. Tibora Szákala vo výške 614,15 eur, avšak nesprávne právne posúdil uplatnený nárok odporcu na náhradu zaplateného preddavku na znalca vo výške 132,78 eur. V tomto prípade sa odvolací súd stotožnil s odvolacou námietkou odporcu, že ako plne procesne úspešný účastník konania má v zmysle ust.§ 142 ods.1 O.s.p. právo na náhradu trov konania spočívajúcich v tomto zaplatenom preddavku na znalca vo výške 132,78 eur (trovy dôkazu v zmysle § 137 O.s.p.) a preto s poukazom na uvedené, odvolací súd rozsudok súdu prvého stupňa v časti trov prvostupňového konania podľa § 220 O.s.p. zmenil tak, ako je uvedené vo výrokovej časti tohto rozhodnutia a priznal odporcovi náhradu trov konania vo výške 746,93 eur ( 614,15 eur + 132,78 eur). Súd prvého stupňa správne priznal odporcovi náhradu trov konania titulom trov právneho zastúpenia - bývalému právnemu zástupcovi odporcu JUDr. A. P. a to vo výške 614,15 eur, pretože v zmysle ust. § 151 O.s.p. viazaný návrhom odporcu ohľadne vyúčtovania tejto odmeny ( podaním zo dňa 6.8.2008), mohol priznať túto náhradu len do výšky 18.502,-Sk/ 614,15 eur, aj keď by mu správne patrila vo výške 22.259,50 Sk/ 738,88 eur. Z obsahu spisu vyplýva, že právnemu zástupcovi odporcu JUDr. A. P. v období od 4.8.2003 do 1.2.2007 patrila náhrada trov právneho zastúpenia za tieto úkony poskytnutej právne j pomoci : prevzatie a príprava veci dňa 4.8.2003- 2 x á 1281,-Sk ( § 16 ods.1 písm. b) v spojení s ust.§13 ods. 6 vyhl. MS SR č. 163/2002 Z.z. v znení účinnom od 1.2.2002 ) + rež. paušál á 128,-Sk; vyjadrenie k odvolaniu zo dňa 28.1.2004 - 2 x á 640,50 Sk ( §16 ods.2 písm. c) v spojení s ust. §13 ods. 6 vyhl. cit. vyhlášky) + rež. paušál á 136 ,-Sk; vyjadrenie k návrhu zo dňa 19.10.2004 - 2 x á 1281,-Sk, (§16 ods. 1 písm. d) v spojení s ust.§13 ods. 6 cit. vyhl.) + rež. paušál á 136,-Sk; účasť na pojednávaní dňa 24.6.2005 2 x á 1.154,-Sk ( § 14 ods.1 písm. d) v spojení s ust.§11 ods.1 vyhl. MS SR č. 655/2004 Z.z. v znení účinnom od 1.1.2005) + rež. paušál á 150,-Sk; účasť na pojednávaní dňa 10.8. 2005 2x á 1.154,-Sk ( § 14 ods.1 písm. d) v spojení s ust.§11 ods.1 cit. vyhlášky) + rež. paušál á 150,-Sk; účasť na pojednávaní dňa 5.10.2005 2 x á 1.154,-Sk ( § 14 ods.1 písm. d) v spojení s ust.§11 ods.1 cit. vyhlášky) + rež. paušál á 150,-Sk; vyjadrenie k znaleckému posudku zo dňa 11.11.2005 - 2 x á 1.154,-Sk ( § 14 ods.1 písm. c) v spojení s ust.§11 ods.1 cit. vyhlášky) + rež. paušál á 150,-Sk; vyjadrenie k návrhu zo dňa 15.11.2006 á 2.304,-Sk (§ 14 ods.1 písm. c) § 14 ods.1 písm. d) v spojení s ust.§11 ods.1 a § 10 ods.1 cit. vyhlášky + rež. paušál á 164,-Sk; účasť na pojednávaní dňa 1.12.2006 á 2.304,-Sk ( § 14 ods.1 písm. d) v spojení s ust.§11 ods.1 a § 10 ods.1 cit. vyhlášky) + rež. paušál á 164,-Sk; účasť na odročenom pojednávaní dňa 26.1.2007 á 508,50 Sk ( § 14 ods.4 cit. vyhlášky v spojení s ust.§11 ods.1 a § 10 ods.1 cit. vyhlášky ) + rež. paušál á 178,-Sk , čo spolu predstavuje sumu - 22.259,50 Sk/ 738,88 eur. Súd prvého stupňa rozhodol správne, ak nepriznal odporcovi náhradu trov konania vo výške 723,29 eur a to titulom trov konania uplatnených zástupcom odporcu - JUDr. Jaroslavom Kováčom (zamestnancom Slovenského zväzu bytových družstiev Bratislava) vo výške 10.939,50 Sk/363,12 eur titulom náhrady za zaplatené pohonné látky pri použití motorového vozidla zn. F. N., ŠPZ R. XXX-Q. za účasť na pojednávaniach, nakoľko odporca nepredložil resp. neoznačil súdu žiadne dôkazy o tom, že je vlastníkom resp. držiteľom predmetného motorového vozidla ( predložením technického preukazu) a taktiež nepredložil súdu žiadne dôkazy o zakúpení pohonných látok, čím by preukázal vzniknuté mu výdavky. Odvolací súd taktiež konštatuje, že splnomocnený zástupca odporcu nepredložil, resp. neoznačil súdu žiaden dôkaz o jeho ušlom zárobku vo výške 360,17 eur tak, ako si ho uplatnil v podaní zo dňa 6.8.2008 a aj vo svojom odvolaní, nakoľko nepredložil súdu žiadne relevantné listinné doklady svojho zamestnávateľa o jeho príjme, na základe ktorých by mu mohol súd tento nárok v zmysle ust. § 137 O.s.p. priznať. O náhrade trov odvolacieho konania odvolací súd rozhodol podľa § 224 ods. 1 O.s.p. v spojení s ustanovení § 142 ods. 1 O.s.p. a v odvolacom konaní v celom rozsahu úspešnému odporcovi náhradu trov odvolacieho konania nepriznal, nakoľko mu žiadne zo spisu nevyplývajú a ani si žiadne neuplatnil. Uvedené rozhodnutie bolo prijaté pomerom hlasov 3:0, teda jednohlasne.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2205202009.3 (dáta aktuálne k 13. 11. 2026). Záväzné je znenie zverejnené súdom.




